Ọle Sọlu bẹ l'eyekwadua ndu l'etso ụzo Jisọsu egvu eyeshi whẹ iya ike,
eseshikwawho ẹza ike tẹ ya gbushia whẹ.
Ọ tụgbua jekfu onye ishi ndu l'agbajẹ ẹja nụ Chileke,
je asụ iya t'o deru ẹkwo-ozhi nụ iya,
ya l'e-goshije l'ụlo-ndzuko ndu Ju mẹe ya rwua Damásukọsu nke ọwhu bụ:
ya -whụa onye l'etso ụzo nke Onye-Nwe-Ọha,
ya atụa ya mkpọro:
ọbu nwoke,
ọbu nwanyị,
kpụru bya Jerúsalẹmu.
O jenyazhiawho l'echi-ụzo Damásukọsu,
mbụ abyaakwaa orwu Damásukọsu.
A nọnyaa,
iwhoro shilewho l'imigwe bya achalẹwho vaa chawhe iya mgburumgburu.
Ọ daa l'alị l'ẹka ono mbụ Sọlu.
Ọ nụa olu-okfu,
l'asụje iya:
“Sọlu,
Sọlu ?ọo gụnu meru iwhe l'ịikpa mu ẹhu?”
Sọlu sụ iya:
“?Ọo onye b'ị bụ Onye-Nwe-Ọha?”
Olu ono sụ iya:
“Ọo mbẹdua bụ Jisọsu,
bụ onye ọbu,
l'ịikpa ẹhu.
Gbeshi bahụ l'ime mkpụkpu ono,
aa-karụ ghu-a iwhe l'ii-me.”
Ndu whẹ l'iya lị l'ije ono kfụ-geleruwho l'ẹka ono;
iwhe ono kpụbe whẹ ọnu okfu nkele whẹ l'anụ-a olu ono,
ole whẹ ta awhụdu onye ọbu,
l'ekfu iya nụ l'ẹnya.
Sọlu gbalihu bya asaa ẹnya;
tọ whụhe ụzo.
Whẹ gude iya l'ẹka,
duba lẹ Damásukọsu.
Ọ nọkota abalị ẹto,
tọ whụ ụzo;
tọ dụ iwhe bụ nri,
kparụ iya l'ọnu,
tọ ngụ nke angụngu.
O nweru onye lanụ,
l'etso ụzo Jisọsu,
bu lẹ Damásukọsu,
ẹwha iya bụ Ananáyasu.
Onye-Nwe-Ọha byakfuta iya l'ọwhulenya bya asụ iya:
“Ananáyasu!”
Ananáyasu za iya:
“Owe Onye-Nwe-Ọha!”
Onye-Nwe-Ọha sụ iya:
“Kwakọbe jeshia l'ogborogbo ụzo ono,
l'eekuje Ụzo-kfụru-nhamụnha.
I -rwua l'ụlo Júdasu,
gụ ajịa ajị onye Tásọsu,
ẹwha iya bụ Sọlu.
Ọ nọwho l'ẹka ono ekfu anụ Chileke.
Ọ whụkwaru nwoke,
ẹwha iya bụ Ananáyasu l'ọwhulenya g'ọ batarụ bya abyabẹ iya ẹka l'ishi,
mee ya ọ whụlahaa ụzo.”
Ananáyasu sụ:
“Onye-Nwe-Ọha,
m'a dụakwa l'igwe kọoru mu akọ nwoke-e,
kọkotaru mu ejo-iwhe o meru ndu nke ghu lẹ Jerúsalẹmu.
A sụkwaru lẹ ndu l'agbajẹ ẹja nụ Chileke zhiru iya t'ọ bya akpụtakota iwhe bụ onye sụ-zhiaru l'ọo ghu bụ Onye-nwe-iya-nụ.”
Onye-Nwe-Ọha sụ iya:
“Jeshiaro,
l'ọo mu họtaru iya t'o jeeru mu ozhi.
Ọo ya l'e-me tẹ ndu l'ẹte abụa ndu Ju mẹe ndu ishi whẹ mẹwaro iwhe bụ ụnwu Ízurẹlu marụ onye mu bụ.
Mu l'e-goshikwanu iya iwhe-ọtsulanu,
l'oo-jekota l'okfu ẹhu mu.”
Ọo ya bụ lẹ Ananáyasu atụgburu jeshia.
O rwua bya abahụ l'ụlo ọbu,
bya abyabẹ Sọlu ẹka sụ:
“Nwanna mu Sọlu,
Onye-Nwe-Ọha,
bụ Jisọsu l'onwiya bẹ zhiru mu tẹ mu bya.
Ọo Jisọsu ono bụ onye ono,
goshiru ghu onwiya l'ụzo gẹ l'ịibya ẹka-a.
Ọ sụru tẹ mu bya emee t'ị whụlahaa ụzo ọdo mẹe t'ị nata Ume-Dụ-Nsọ.”
Nteke ono who,
iwhe ọbu,
dụ-gee g'ọo ẹkiri shi Sọlu l'ẹnya dashịa.
Ọ whụlahaa ụzo.
Ọ gbalihu,
e mee ya baputizimu.
Ọ bya eria nri nteke ono,
ike dụ iya.
Yẹle ndu l'etso ụzo Jisọsu bya anọo nwabalị olemole lẹ Damásukọsu.